Diari Oficial de la Generalitat Valenciana


Sumari del DOGV 6337, del 20-08-2010 (2010/9301)

ORDE 11 /2010, de 9 d'agost, de la Conselleria de Justícia i Administracions Públiques, per la qual es crea un fitxer de dades de caràcter personal d'esta conselleria denominat Cita Prèvia de les Oficines PROP, el responsable del qual és la Direcció General de Modernització.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/08/09/11/dof/vci/html**

### Dades del document

Número de DOGV
:   6337

Data del DOGV
:   20-08-2010

Secció del DOGV
:   I. DISPOSICIONS GENERALS

Número del document
:   2010/9301


Data del document
:   09-08-2010

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * administració regional
    * legislació
    * base de dades
    * dades personals

ORDE 11 /2010, de 9 d'agost, de la Conselleria de Justícia i Administracions Públiques, per la qual es crea un fitxer de dades de caràcter personal d'esta conselleria denominat Cita Prèvia de les Oficines PROP, el responsable del qual és la Direcció General de Modernització.  
 [2010/9301]  
La Conselleria de Justícia i Administracions Públiques de la Generalitat, en l'exercici de les seues competències, considera necessària la creació d'un nou fitxer de dades de caràcter personal, el responsable del qual és la Direcció General de Modernització.  
L'article 20 de la Llei Orgànica 15/1999, de 13 de desembre, de Protecció de Dades de Caràcter Personal (LOPD), disposa que la creació, modificació o supressió dels fitxers de les Administracions públiques únicament podrà fer-se per mitjà de disposició de caràcter general publicada en el Boletín Oficial del Estado o diari oficial corresponent.   
Per tant, i complint amb les previsions contingudes en tal article, la Conselleria de Justícia i Administracions Públiques procedix a la creació d'aquell fitxer, aprovant-ne la present orde de regulació.  
El Reglament de desenvolupament de la LOPD, aprovat per Reial Decret 1720/2007, de 21 de desembre, determina en l'article 54, el contingut mínim de la disposició o acord pel qual es crea el fitxer.  
Per la seua banda, el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, determina en el Capítol III del Títol I el procediment d'inscripció en este últim, dels fitxers informatitzats de dades personals creats o gestionats pels distints òrgans o entitats de la Generalitat, així com la potestat per a l'aprovació de la disposició de caràcter general per mitjà de la qual es creen els fitxers, l'exercici de la qual recau en la Conselleria competent per raó de la matèria.   
Per consegüent, una vegada complits els tràmits establits en el Decret 96/1998, de 6 de juliol, del Govern Valencià, i a fi de complir el mandat de l'article 20 de la LOPD, sobre creació, modificació o supressió dels fitxers de les Administracions públiques que continguen dades de caràcter personal i assegurar als ciutadans l'exercici dels seus legítims drets, en l'exercici de les atribucions que tinc conferides, i conforme amb el Consell Jurídic Consultiu,  
ORDENE  
Article 1. Declaració de fitxers   
La present orde té com a objecte la creació d'un fitxer de tractament de dades de caràcter personal que es relaciona en l'annex a esta.   
Article 2. Creació  
Es crea en la Conselleria de Justícia i Administracions Públiques un nou fitxer de dades de caràcter personal, de conformitat amb el que disposa l'article 20 de la LOPD, el responsable del qual és la Direcció General de Modernització.   
Article 3. Mesures de seguretat   
La Direcció General de Modernització, com a responsable del fitxer informatitzat inclòs en la present orde, adoptarà les mesures tècniques, de gestió i organització que siguen necessàries per a assegurar la confidencialitat, seguretat i integritat de les dades personals, així com les conduents a fer efectives les garanties, obligacions i drets reconeguts en la mencionada LOPD.  
Article 4. Exercici de drets  
Els afectats o titulars de les dades personals contingudes en els fitxers informatitzats i referenciats en els annexos poden exercitar els seus drets d'accés, rectificació i cancel·lació de dades, quan procedisca, davant de l'òrgan administratiu que es concreta en la present orde. Així mateix, poden exercir el dret d'oposició regulat en l'article 17 de la LOPD i en els articles 34 i següents del seu Reglament de desplegament.  
DISPOSICIÓ FINAL   
Única. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.   
València, 9 d'agost de 2010  
La consellera de Justícia i Administracions Públiques,  
PAULA SÁNCHEZ DE LEÓN GUARDIOLA  
Annex  
Creació del fitxer de dades de caràcter personal Cita Prèvia de les Oficines PROP, de la Conselleria de Justícia i Administracions Públiques de la Generalitat  
1. Denominació del fitxer o tractament. Cita Prèvia de les Oficines PROP  
2. Descripció de la finalitat del fitxer i dels usos previstos per a ell   
La finalitat del fitxer és emmagatzemar i gestionar les dades de caràcter personal facilitats per les persones que accedixen a la pàgina web de la Cita Prèvia de les Oficines PROP.  
3. Origen i procediment de recollida de les dades de caràcter personal   
La pròpia persona interessada que accedix a la pàgina web per a registrar-se voluntàriament, realitzant-ho a través d'una plantilla normalitzada de registre de dades, o també el propi interessat telefònicament a través del 012 de la Generalitat, o presencialment a les pròpies Oficines PROP.  
4. Estructura bàsica del fitxer i descripció dels tipus de dades de caràcter personal inclosos en ell  
Dades de caràcter identificatiu que podran arreplegar-se en el fitxer: Nom, cognoms, data de naixement, DNI/NIE, telèfon, adreça postal, i correu electrònic de la persona que desitge utilitzar este tipus de servici.  
5. Comunicacions de dades previstes i transferències internacionals de dades previstes a tercers països  
No previstes.  
6. Òrgan responsable del fitxer  
El director o la directora general de Modernització o òrgan que el substituïsca.  
7. Els servicis o unitats davant els quals pogueren exercitar-se els drets d'accés, rectificació, cancel·lació i oposició  
Servici d'Infraestructures d'Atenció al Ciutadà, de l'Àrea d'Atenció al Ciutadà, Qualitat i Inspecció de Servicis de la Direcció General de Modernització, situada en el carrer de Colom, 66-2a, de la ciutat de València.  
8. Col·lectiu  
Ciutadans i residents  
9. Sistema de tractament de les dades  
Automatitzat  
10. Nivell bàsic, mitjà o alt de seguretat que resulte exigible  
En compliment del que disposa el Títol VIII, particularment en la Secció Primera del Capítol III del Reglament de desenvolupament de la Llei Orgànica 15/1999, de 13 de desembre, de Protecció de Dades de Caràcter Personal, aprovat pel Reial Decret 1720/2007, de 21 de desembre, s'aplicaran a este fitxer les mesures de seguretat corresponent al nivell bàsic, previstes en aquell Reglament.


Còpia Permalink ELI